ફૅમિલીમાં મમ્મી અને સિસ્ટરને છોડતાં બધા કાનસેન હતા અને મ્યુઝિક સાથે કોઈને કાંઈ સીધું લાગતુંવળગતું જ નહોતું. નાનો હતો ત્યારે બહુ તોફાની હતો. એક વખત તોફાન કરવા જતાં બહુ ગંભીર રીતે ઘવાયો અને પથારીમાં આરામ કરવો પડ્યો. એ સમયે મને એક ઑર્ગન લઈ આપવામાં આવ્યું અને એ ઑર્ગન સાથે મારી મ્યુઝિકની જર્ની શરૂ થઈ. કૉલેજમાં અમે એક બૅન્ડ પણ બનાવ્યું હતું અને એ બૅન્ડ સાથે અનેક ગુજરાતી, મરાઠી નાટકોમાં મ્યુઝિક પણ આપ્યું હતું. મરાઠી નાટકોને કારણે હિન્દી ફિલ્મની દિશા ખૂલી અને સિંગર-ફ્રેન્ડ સુનીતા રાવને કારણે ફિલ્મની મીટિંગ શરૂ થઈ. મને મ્યુઝિક દરેક દિશામાં દેખાય. અત્યારે આપણે વાત કરીએ છીએ તો પાછળ જે અવાજ આવી રહ્યો છે એ અવાજ મારે માટે મ્યુઝિક છે. ઘરના કિચનમાં વઘાર થતો હોય ત્યારે જે અવાજ આવે એ અવાજ પણ મારે માટે મ્યુઝિક છે અને ચૅનલને સિગ્નલ ન મળતું હોય ત્યારે ટીવીમાંથી જે અવાજ આવે એ અવાજ પણ મારે માટે મ્યુઝિકની એક રિધમ છે.